62023CJ0216
DOMSTOLENS DOM (Niende Afdeling)
8. maj 2024 (
*1
)
»Præjudiciel forelæggelse – tilnærmelse af lovgivningerne – landbrug – definition, beskrivelse, præsentation, mærkning og beskyttelse af geografiske betegnelser for aromatiserede vinprodukter – forordning (EU) nr. 251/2014 – artikel 3, stk. 4 – aromatiseret cocktail af vinprodukter – definition – begreberne »alkohol« og »smagsgivende levnedsmiddel««
I sag C-216/23,
angående en anmodning om præjudiciel afgørelse i henhold til artikel 267 TEUF, indgivet af Bayerischer Verwaltungsgerichtshof (appeldomstolen i forvaltningsretlige sager i Bayern, Tyskland) ved afgørelse af 23. marts 2023, indgået til Domstolen den 4. april 2023, i sagen
Hauser Weinimport GmbH
mod
Freistaat Bayern,
har
DOMSTOLEN (Niende Afdeling),
sammensat af afdelingsformanden, O. Spineanu-Matei, og dommerne S. Rodin og L.S. Rossi (refererende dommer),
generaladvokat: N. Emiliou
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–
Hauser Weinimport GmbH ved Rechtsanwalt A. Reinhart,
–
Freistaat Bayern ved C. Diroll og J. Vogel, som befuldmægtigede,
–
Europa-Kommissionen ved B. Hofstötter og B. Rechena, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af artikel 3, stk. 4, litra c), og punkt 1, litra b), nr. ii), i bilag I til Europa-Parlamentets og Rådets forordning (EU) nr. 251/2014 af 26. februar 2014 om definition, beskrivelse, præsentation og mærkning og beskyttelse af geografiske betegnelser for aromatiserede vinprodukter og om ophævelse af Rådets forordning (EØF) nr. 1601/91 (EUT 2014, L 84, s. 14, berigtiget i EUT 2014, L 283, s. 77), som ændret ved Europa-Parlamentets og Rådets forordning (EU) 2021/2117 af 2. december 2021 (EUT 2021, L 435, s. 262) (herefter »forordning nr. 251/2014«).
2
Anmodningen er blevet indgivet i forbindelse med en tvist mellem Hauser Weinimport GmbH og Freistaat Bayern (delstaten Bayern, Tyskland) vedrørende markedsføring af en drikkevare, der hovedsageligt består af en blanding af vin og øl, betegnet som en »aromatiseret cocktail af vinprodukter« som omhandlet i forordning nr. 251/2014.
Retsforskrifter
Forordning nr. 251/2014
3
Følgende fremgår af første, fjerde, syvende, niende og ellevte betragtning til forordning nr. 251/2014:
»(1)
Rådets forordning (EØF) nr. 1601/91 [af 10. juni 1991 om almindelige regler for definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter (EFT 1991, L 149, s. 1)] og Kommissionens forordning (EF) nr. 122/94 [af 25. januar 1994 om visse gennemførelsesbestemmelser til Rådets forordning (EØF) nr. 1601/91 om definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter (EFT 1994, L 21, s. 7)] har været vellykkede instrumenter til regulering af aromatiserede vine, aromatiserede vinbaserede drikkevarer og aromatiserede cocktails af vinprodukter (»aromatiserede vinprodukter«). Set i lyset af den teknologiske innovation, markedsudviklingen og de ændrede forbrugerforventninger er det dog nødvendigt at ajourføre de regler, som er gældende for definition, beskrivelse, præsentation, mærkning og beskyttelse af geografiske betegnelser for visse aromatiserede vinprodukter, samtidig med at der tages hensyn til de traditionelle produktionsmetoder.
[...]
(4)
Aromatiserede vinprodukter er vigtige for forbrugere, producenter og landbrugssektoren i [Den Europæiske Union]. De foranstaltninger, der gælder for aromatiserede vinprodukter, bør bidrage til at nå et højt forbrugerbeskyttelsesniveau, forebygge vildledende praksis og sikre markedsgennemsigtighed og fair konkurrence. Foranstaltningerne vil dermed værne om det omdømme, som Unionens aromatiserede vinprodukter har opnået på det indre marked og på verdensmarkedet, ved at der fortsat tages hensyn til de traditionelle metoder, som anvendes til fremstilling af aromatiserede vinprodukter, og til øgede krav om forbrugerbeskyttelse og ‑oplysning. Der bør også tages højde for teknologisk innovation med hensyn til de produkter, hvor en sådan innovation tjener til at forbedre kvaliteten uden at påvirke de pågældende aromatiserede vinprodukters traditionelle karakter.
[...]
(7)
For at sikre klarhed og gennemsigtighed i den EU-ret, der regulerer aromatiserede vinprodukter, er det nødvendigt klart at definere de produkter, som dækkes af denne ret, kriterierne for produktionen, beskrivelsen, præsentationen og mærkningen af de aromatiserede vinprodukter og navnlig varebetegnelserne. [...]
[...]
(9)
Aromatiserede vinprodukter bør fremstilles i henhold til bestemte regler og begrænsninger, der garanterer, at forbrugernes forventninger med hensyn til kvalitet og fremstillingsmetoder tilgodeses. Med henblik på at overholde internationale standarder på dette område bør produktionsmetoderne fastlægges, og [Europa-]Kommissionen bør som hovedregel tage hensyn til de standarder, som anbefales og udgives af Den Internationale Vinorganisation (OIV).
[...]
(11)
Endvidere bør den ethanol, der anvendes til fremstilling af aromatiserede vinprodukter, udelukkende være landbrugsethanol med henblik på både at opfylde forbrugernes forventninger og sikre overensstemmelse med de traditionelle kvalitetsmetoder. Dette sikrer også et marked for basislandbrugsprodukter.«
4
Artikel 1 i forordning nr. 251/2014 fastsætter:
»1.   Denne forordning fastsætter regler for definition, beskrivelse, præsentation og mærkning af aromatiserede vinprodukter.
[...]
3.   Denne forordning gælder for alle aromatiserede vinprodukter, der er bragt i omsætning i Unionen, uanset om de er produceret i en medlemsstat eller i et tredjeland, samt for dem, der er produceret i Unionen til eksport.«
5
Forordningens artikel 3 med overskriften »Definition og klassifikation af aromatiserede vinprodukter« foreskriver:
»1.   Aromatiserede vinprodukter er produkter, der er fremstillet på grundlag af vinsektorens produkter som omhandlet i [Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT 2013, L 347, s. 671)], og som er aromatiserede. De klassificeres i følgende kategorier:
a)
aromatiserede vine
b)
aromatiserede vinbaserede drikkevarer
c)
aromatiserede cocktails af vinprodukter.
2.   En aromatiseret vin er en drikkevare:
a)
der er fremstillet på grundlag af et eller flere af de vinavlsprodukter, der er defineret i punkt 5 i del IV i bilag II og i punkt 1 og 3-9 i del II i bilag VII til forordning (EU) nr. 1038/2013, med undtagelse af »Retsina«-vin
b)
hvori de vinavlsprodukter, der er omhandlet i litra a), repræsenterer mindst 75% af det samlede volumen
c)
der kan være tilsat alkohol
d)
der kan være tilsat farve
e)
der kan være tilsat druemost og/eller delvis gæret druemost
f)
der kan være sødet
g)
som har et virkeligt alkoholindhold udtrykt i volumen på mindst 14,5% vol. og på under 22% vol. og et totalt alkoholindhold udtrykt i volumen på mindst 17,5% vol.
3.   En aromatiseret vinbaseret drikkevare er en drikkevare:
a)
der er fremstillet på grundlag af et eller flere af de vinavlsprodukter, som er defineret i punkt 1, 2 og 4-9 i del II i bilag VII til forordning (EU) nr. 1308/2013, med undtagelse af vine, der er fremstillet med tilsætning af alkohol, og »Retsina«-vin
b)
hvori de vinavlsprodukter, der er omhandlet i litra a), repræsenterer mindst 50% af det samlede volumen
c)
der ikke er tilsat alkohol, medmindre andet er fastsat i bilag II
d)
der kan være tilsat farve
e)
der kan være tilsat druemost og/eller delvis gæret druemost
f)
der kan være sødet
g)
som har et virkeligt alkoholindhold udtrykt i volumen på mindst 4,5% vol. og på under 14,5% vol.
4.   En aromatiseret cocktail af vinprodukter er en drikkevare:
a)
der er fremstillet på grundlag af et eller flere af de vinavlsprodukter, som er defineret i punkt 1, 2 og 4-11 i del II i bilag VII til forordning (EU) nr. 1308/2013, med undtagelse af vine, der er fremstillet med tilsætning af alkohol, og »Retsina«-vin
b)
hvori de vinavlsprodukter, der er omhandlet i litra a), repræsenterer mindst 50% af det samlede volumen
c)
der ikke er tilsat alkohol
d)
der kan være tilsat farve
e)
der kan være sødet
f)
som har et virkeligt alkoholindhold udtrykt i volumen på over 1,2% vol. og på under 10% vol.«
6
Artikel 4, stk. 1, i forordning nr. 251/2014 fastsætter:
»Aromatiserede vinprodukter fremstilles i overensstemmelse med de krav, begrænsninger og beskrivelser, der er fastsat i bilag I og II.«
7
Bilag I til samme forordning med overskriften »Tekniske definitioner, krav og begrænsninger« foreskriver:
»1. Aroma
[...]
b)
Følgende produkter tillades som aromaer i aromatiserede vinbaserede drikkevarer og aromatiserede cocktails af vinprodukter:
[...]
ii)
krydderurter og/eller krydderier og/eller smagsgivende levnedsmidler.
Tilsætning af sådanne stoffer giver det endelige produkt organoleptiske kendetegn, der er forskellige fra vins.
[...]
3. Tilsætning af alkohol
Følgende produkter er det tilladt at bruge i fremstillingen af visse aromatiserede vine og visse aromatiserede vinbaserede drikkevarer:
a)
landbrugsethanol som defineret i bilag I, punkt 1, til [Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT 2008, L 39, s. 16)], herunder af vinethanol
b)
alkohol af vin eller af tørrede druer
c)
destillat af vin eller tørrede druer
d)
landbrugsdestillat som defineret i bilag II, punkt 2, til forordning (EF) nr. 110/2008
e)
vinbrændevin som defineret i bilag II, punkt 4, til forordning (EF) nr. 110/2008
f)
brændevin af presserester af druer som defineret i bilag I, punkt 6, til forordning (EF) nr. 110/2008
g)
brændevin destilleret af gærede tørrede druer.
Den ethanol, der anvendes til at fortynde eller opløse farvestoffer, aromaer og andre tilladte tilsætningsstoffer, som anvendes til fremstilling af aromatiserede vinprodukter, skal være landbrugsethanol og må kun anvendes i den mængde, der er strengt nødvendig, og betragtes ikke som tilsætning af alkohol med henblik på fremstilling af et aromatiseret vinprodukt.
[...]
5. Tilsætning af vand
Til fremstillingen af aromatiserede vinprodukter tillades tilsætning af vand, for så vidt som det sker i den mængde, der er nødvendig:
–
til at fremstille aromaessens
–
til at opløse farvestoffer og sødestoffer
–
til at justere den endelige sammensætning af produktet.
[...]«
De faktiske omstændigheder, der ligger til grund for tvisten i hovedsagen og de præjudicielle spørgsmål
8
Hauser Weinimport fremstiller og markedsfører en drikkevare, der består af en alkoholblanding, og som er sammensat af 55% vin og 10% øl. Denne drikkevare har et alkoholindhold udtrykt i volumen på 5,5% og er aromatiseret med hyldeblomstsmag. Det blev markedsført som »aromatiseret cocktail af vinprodukter«.
9
Freistaat Bayern (delstaten Bayern, Tyskland) anfægtede denne betegnelse med den begrundelse, at øl i den nævnte drikkevare udgør »alkohol« som omhandlet i artikel 3, stk. 4, litra c), i forordning nr. 251/2014, som det er forbudt at tilsætte enhver drikkevare, der betegnes som »aromatiseret cocktail af vinprodukter«. Delstaten Bayern forbød derfor Hauser Weinimport at markedsføre samme drikkevare under denne betegnelse.
10
Ifølge delstaten Bayern er det kun de produkter, der er opregnet i punkt 3 i bilag I til forordning nr. 251/2014, der skal betragtes som »alkohol« i den forstand, hvori udtrykket er anvendt i denne forordnings artikel 3, stk. 4, litra c), eftersom tilsætning af alkohol som omhandlet i forordningens artikel 3 skal medføre en forøgelse og ikke en reduktion af alkoholindholdet. I det foreliggende tilfælde vil tilsætningen af en lille mængde øl, svarende til 10% af den omhandlede drikkevare, og som har et lavt alkoholindhold, imidlertid ikke øge denne drikkevares alkoholindhold. Under alle omstændigheder er øl et smagsgivende levnedsmiddel som omhandlet i punkt 1, litra b), nr. ii), i bilag I til samme forordning, som det er tilladt at tilsætte.
11
Ved dom af 21. september 2020 gav Bayerisches Verwaltungsgericht Augsburg (den bayerske forvaltningsdomstol i Augsburg, Tyskland) ikke Hauser Weinimport medhold med den begrundelse, at der ikke må tilsættes anden alkohol end et vinavlsprodukt til en drikkevare med betegnelsen »aromatiseret cocktail af vinprodukter«.
12
Bayerischer Verwaltungsgerichtshof (appeldomstolen i forvaltningsretlige sager i Bayern, Tyskland), den forelæggende ret, for hvilken der er iværksat appel til prøvelse af denne dom, er i tvivl om fortolkningen af flere bestemmelser i forordning nr. 251/2014. Selv om denne ret er tilbøjelig til at give Weinimport medhold i appellen ved at tage Hauser Weinimports argumentation, der er sammenfattet i denne doms præmis 10, til følge, har den medgivet, at den ikke er i stand til med tilstrækkelig sikkerhed at udlede den fortolkning af EU-retten, som løsningen af den tvist, der er indbragt for den, afhænger af.
13
Det er på denne baggrund, at Bayerischer Verwaltungsgerichtshof (appeldomstolen i forvaltningsretlige sager i Bayern) har besluttet at udsætte sagen og forelægge Domstolen følgende præjudicielle spørgsmål:
»1)
Skal artikel 3, stk. 4, litra c), i [forordning nr. 251/2014] fortolkes således, at en drikkevare, der indeholder alkohol og ikke er et vinavlsprodukt som omhandlet i artikel 3, stk. 4, litra a), i [forordning nr. 251/2014], også er omfattet af udtrykket »alkohol«?
2)
Betyder »tilsætte« som omhandlet i artikel 3, stk. 4, litra c), i [forordning nr. 251/2014], at slutproduktets alkoholindhold skal være højere end alkoholindholdet i det vinavlsprodukt, der anvendes i henhold til artikel 3, stk. 4, litra a), i [forordning nr. 251/2014]?
c)
Såfremt [det første] spørgsmål […] besvares bekræftende, skal artikel 3, stk. 1, første punktum, sammenholdt med punkt 1, litra b), nr. ii), i bilag I til [forordning nr. 251/2014], da fortolkes således, at en alkoholholdig drikkevare som omhandlet i [det første] spørgsmål […] er omfattet af udtrykket »smagsgivende levnedsmiddel«?«
Om de præjudicielle spørgsmål
Om det første og det andet spørgsmål
14
Med det første og det andet spørgsmål, som skal behandles samlet, ønsker den forelæggende ret nærmere bestemt oplyst, om artikel 3, stk. 4, litra c), i forordning nr. 251/2014 skal fortolkes således, at begrebet »alkohol« som omhandlet i denne bestemmelse, der ikke må tilsættes en drikkevare med betegnelsen »aromatiseret cocktail af vinprodukter«, omfatter en alkoholholdig drikkevare, der, såsom øl, ikke er et vinavlsprodukt som omhandlet i denne forordnings artikel 3, stk. 4, litra a), men hvis tilsætning imidlertid skal føre til, at alkoholindholdet for en sådan cocktail øges i forhold til alkoholindholdet i det eller de vinavlsprodukt(er), der er omhandlet i sidstnævnte bestemmelse.
15
Det skal fastslås, at forordning nr. 251/2014 i henhold til dens artikel 1, stk. 1 og 3, fastsætter regler for definition, beskrivelse, præsentation og mærkning af »aromatiserede vinprodukter« og finder anvendelse på alle disse produkter, der er bragt i omsætning i EU. Disse regler skal, som det fremhæves i fjerde og niende betragtning til denne forordning, bidrage til et højt forbrugerbeskyttelsesniveau, navnlig hvad angår forbrugeroplysning, forebyggelse af vildledende praksis og sikring af, at forbrugernes forventninger med hensyn til kvalitet og produktionsmetoder opfyldes. Som det fremhæves i syvende betragtning til den nævnte forordning, gør klarhed og gennemsigtighed det desuden nødvendigt klart at definere aromatiserede vinprodukter, kriterierne for produktionen, beskrivelsen, præsentationen og mærkningen af disse produkter og navnlig deres varebetegnelser.
16
Det er i lyset af disse formål, at artikel 3, stk. 1, i forordning nr. 251/2014 med overskriften »Definition og klassifikation af aromatiserede vinprodukter« inddeler disse produkter fra vinsektoren i tre kategorier, nemlig litra a) »aromatiserede vine«, litra b), »aromatiserede vinbaserede drikkevarer« og litra c) »aromatiserede cocktails af vinprodukter«.
17
Artikel 3, stk. 2-4, i forordning nr. 251/2014 opregner de kendetegn, som drikkevarer, der henhører under hver af disse kategorier, skal have.
18
I overensstemmelse med denne forordnings artikel 3, stk. 2, litra a)-c), skal en »aromatiseret vin« således være fremstillet på grundlag af et eller flere af de vinavlsprodukter som omhandlet i denne bestemmelse, der repræsenterer mindst 75% af denne drikkevares samlede volumen, og »der kan være tilsat alkohol«.
19
I henhold til nævnte forordnings artikel 3, stk. 3, litra a)-c), skal en »aromatiseret vinbaseret drikkevare« være fremstillet på grundlag af et eller flere af de vinavlsprodukter, der er omhandlet i denne bestemmelse, som repræsenterer mindst 75% af drikkevarens samlede volumen, og hvor »der ikke er tilsat alkohol, medmindre andet er fastsat i bilag II«.
20
Hvad angår betegnelsen »aromatiseret cocktail af vinprodukter«, der er genstand for tvisten i hovedsagen, bestemmer artikel 3, stk. 4, i forordning nr. 251/2014, at en sådan cocktail skal være fremstillet på grundlag af et eller flere af de vinavlsprodukter, som er defineret i denne bestemmelses litra a), og repræsentere mindst 50% af denne drikkevares samlede volumen, der i overensstemmelse med den nævnte bestemmelses litra c) »ikke [må være] tilsat alkohol«. Samme bestemmelses litra f) præciserer, at det virkelige alkoholindhold udtrykt i volumen er på over 1,2% vol. og under 10% vol.
21
Det følger heraf, at en »aromatiseret cocktail af vinprodukter« gyldigt kan bestå af vin, men ikke, bortset fra de vinavlsprodukter, der er omhandlet i artikel 3, stk. 4, litra a), i forordning nr. 251/2014, være »tilsat alkohol«.
22
Det bemærkes, at forordning nr. 251/2014 ikke indeholder en definition af udtrykket »tilsætning af alkohol«.
23
Det er korrekt, således som Hauser Weinimport har anført, at bilag I til forordning nr. 251/2014 i punkt 3 med overskriften »Tilsætning af alkohol« opregner syv tilladte produkter »i fremstillingen af visse aromatiserede vine og visse aromatiserede vinbaserede drikkevarer«, som ikke omfatter øl.
24
Denne konstatering kan imidlertid ikke betyde, at begrebet »alkohol« som omhandlet i denne forordning udelukkende omfatter de syv produkter, der er opregnet i punkt 3 i bilag I til den nævnte forordning, og at kategorien af drikkevarer med betegnelsen »aromatiseret cocktail af vinprodukter« følgelig delvist kan bestå af alkoholholdige drikkevarer, der ikke er nævnt heri, således som det er tilfældet med øl.
25
Som det fremgår af ordlyden af punkt 3 i bilag I til forordning nr. 251/2014, er denne begrænset til at tillade en udtømmende liste af syv typer alkohol, nemlig landbrugsethanol, herunder vinethanol, alkohol af vin eller af tørrede druer, destillat af vin eller tørrede druer, landbrugsdestillat, vinbrændevin eller brændevin af presserester af druer og brændevin destilleret af gærede tørrede druer med henblik på, at disse produkter kan indgå i fremstillingen af visse »aromatiserede vine« eller visse »aromatiserede vinbaserede drikkevarer«, hvilket ikke omfatter kategorien »aromatiserede cocktails af vinprodukter« som omhandlet i forordningens artikel 3, stk. 4.
26
Følgelig kan ikke alene de typer alkohol, der er opregnet i punkt 3 i bilag I til forordning nr. 251/2014, ikke tilsættes en drikkevare, der er omfattet af kategorien »aromatiserede cocktails af vinprodukter«, men denne bestemmelse kan ikke fortolkes således, at den for denne kategori implicit tillader tilsætning af anden alkohol end et vinavlsprodukt som omhandlet i denne forordnings artikel 3, stk. 4, litra a), der ikke fremgår af den udtømmende liste, som den opstiller.
27
Denne fortolkning understøttes af det formål, der forfølges med forordning nr. 251/2014, som består i på ensartet vis at definere alle aromatiserede vinprodukter, der markedsføres i EU, med henblik på at sikre, at forbrugernes forventninger opfyldes ved at forebygge vildledende praksis.
28
Hauser Weinimports fortolkning af punkt 3 i bilag I til denne forordning ville derimod føre til den paradoksale situation, som er i strid med nævnte forordnings formål, at alkoholholdige drikkevarer, såsom whisky, vodka eller øl, hvis tilsætning er udelukket for kategorierne »aromatiserede vine« og »aromatiserede vinbaserede drikkevarer«, implicit ville kunne tillades for »aromatiserede cocktails af vinprodukter«. Navnlig ville en sådan situation åbenbart kunne vildlede forbrugerne med hensyn til definitionen og anvendelsesområdet for betegnelsen »aromatiseret cocktail af vinprodukter«, idet artikel 3, stk. 4, litra c), i forordning nr. 251/2014 forbyder, at der bliver »tilsat alkohol« til drikkevarer, der er omfattet af denne betegnelse.
29
Hauser Weinimports argument, hvorefter kriteriet om det alkoholindhold, som en sådan cocktail har opnået efter tilsætning af en alkohol, skal tages i betragtning som parameter ved afgørelsen af, om der er tale om en »tilsætning af alkohol« eller ej, vil desuden støde på de samme forhindringer.
30
Anerkendelsen af et sådant kriterium som relevant ville føre til, at anvendelsen af bestemmelserne i forordning nr. 251/2014 i EU vil variere på grundlag af omstændighederne, dvs. det alkoholindhold, der tilsættes en drikkevare omfattet af betegnelsen »aromatiseret cocktail af vinprodukter«, samt den andel, som denne alkohol udgør i dette produkt. Heraf ville følge en usikkerhed for så vidt angår anvendelsesområdet for denne betegnelse, samt risikoen for, at forbrugerne kunne misforstå anvendelsen heraf.
31
Desuden kan den fortolkning, som Hauser Weinimport har gjort gældende, hvorefter anvendelsen af ordet »tilsættes« i punkt 3 i bilag I til forordning nr. 251/2014 udelukkende skal betyde en forøgelse af alkoholindholdet i slutproduktet – i det foreliggende tilfælde en sådan cocktail – hvilket ville udelukke tilsætningen af en lille mængde øl med et lavt alkoholindhold, heller ikke tiltrædes. Det er i denne forbindelse tilstrækkeligt at fastslå, at det samme udtryk i bilag I, punkt 5, i forordning nr. 251/2014 anvendes i forbindelse med tilladelsen til »tilsætning af vand« i alle aromatiserede vinprodukter, selv om det er ubestridt, at en sådan tilsætning reducerer slutproduktets alkoholindhold.
32
Henset til ovenstående betragtninger skal det første og det andet spørgsmål besvares med, at artikel 3, stk. 4, litra c), i forordning nr. 251/2014 skal fortolkes således, at begrebet »alkohol« som omhandlet i denne bestemmelse, der ikke må tilsættes en drikkevare med betegnelsen »aromatiseret cocktail af vinprodukter«, omfatter en alkoholholdig drikkevare, der, såsom øl, ikke er et vinavlsprodukt, som omhandlet i denne forordnings artikel 3, stk. 4, litra a), uafhængigt af den omstændighed, at tilsætningen af en sådan alkoholholdig drikkevare ikke fører til en forøgelse af alkoholindholdet i en sådan cocktail i forhold til alkoholindholdet i det eller de vinavlsprodukter, der er omhandlet i sidstnævnte bestemmelse.
Det tredje spørgsmål
33
Med det tredje spørgsmål ønsker den forelæggende ret oplyst, om artikel 3, stk. 4, litra c), i forordning nr. 251/2014 skal fortolkes således, at det forbud mod at tilsætte alkohol til en »aromatiseret cocktail af vinprodukter«, som denne bestemmelse fastsætter, er til hinder for, at en alkoholholdig drikkevare, såsom øl, der ikke er et af de vinavlsprodukter, der er omhandlet i den nævnte bestemmelse, kan tilsættes en sådan cocktail som »smagsgivende levnedsmiddel« som omhandlet i punkt 1, litra b), nr. ii), i bilag I til denne forordning.
34
Det skal fremhæves, at punkt 1 i bilag I til forordning nr. 251/2014 opregner de ingredienser, der er tilladt i forbindelse med »aroma« i forhold til de tre kategorier af aromatiserede vinprodukter, der er omhandlet i forordningens artikel 3. Blandt disse ingredienser findes for hver af disse kategorier i overensstemmelse med punkt 1, litra a) og b), i bilag I til den nævnte forordning »krydderurter og/eller krydderier og/eller smagsgivende levnedsmidler«.
35
Idet forordning nr. 251/2014 ikke indeholder nogen definition af et »smagsgivende levnedsmiddel«, kan det ikke udelukkes, således som Kommissionen har medgivet, at en alkoholholdig drikkevare kan udgøre et smagsgivende levnedsmiddel.
36
Det ville imidlertid være i strid med ordlyden, opbygningen og formålene med forordning nr. 251/2014, hvis tilsætningen af en alkoholholdig drikkevare, såsom øl, til en »aromatiseret cocktail af vinprodukter«, som er forbudt i henhold til denne forordnings artikel 3, stk. 4, litra c), i sidste ende kunne tillades i henhold til punkt 1, litra b), nr. ii), i bilag I til den nævnte forordning med den begrundelse, at en sådan alkoholholdig drikkevare kan udgøre et smagsgivende levnedsmiddel.
37
En anden fortolkning af bestemmelserne i forordning nr. 251/2014 ville fratage forbuddet i forordningens artikel 3, stk. 4, litra c), enhver effektiv virkning og skade det formål, der forfølges med denne forordning, som angivet i denne doms præmis 15, og som består i at sikre forbrugerne et højt beskyttelsesniveau, bl.a. ved passende oplysninger og ved forebyggelse af praksis, der kan vildlede forbrugerne.
38
Henset til ovenstående betragtninger skal det tredje spørgsmål besvares med, at artikel 3, stk. 4, litra c), i forordning nr. 251/2014 skal fortolkes således, at det forbud mod at tilsætte alkohol til en »aromatiseret cocktail af vinprodukter«, som denne bestemmelse fastsætter, er til hinder for, at en alkoholholdig drikkevare, såsom øl, der ikke er et af de vinavlsprodukter, der er omhandlet i nævnte bestemmelse, kan tilsættes en sådan cocktail som »smagsgivende levnedsmiddel« som omhandlet i punkt 1, litra b), nr. ii), i bilag I til denne forordning.
Sagsomkostninger
39
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra de nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Niende Afdeling) for ret:
1)
Artikel 3, stk. 4, litra c), i Europa-Parlamentets og Rådets forordning (EU) nr. 251/2014 af 26. februar 2014 om definition, beskrivelse, præsentation og mærkning og beskyttelse af geografiske betegnelser for aromatiserede vinprodukter og om ophævelse af Rådets forordning (EØF) nr. 1601/91, som ændret ved Europa-Parlamentets og Rådets forordning (EU) 2021/2117 af 2. december 2021,
skal fortolkes således, at
begrebet »alkohol« som omhandlet i denne bestemmelse, der ikke må tilsættes en drikkevare med betegnelsen »aromatiseret cocktail af vinprodukter«, omfatter en alkoholholdig drikkevare, der, såsom øl, ikke er et vinavlsprodukt som omhandlet i denne forordnings artikel 3, stk. 4, litra a), uafhængigt af den omstændighed, at tilsætningen af en sådan alkoholholdig drikkevare ikke fører til en forøgelse af alkoholindholdet i en sådan cocktail i forhold til alkoholindholdet i det eller de vinavlsprodukter, der er omhandlet i sidstnævnte bestemmelse.
2)
Artikel 3, stk. 4, litra c), i forordning nr. 251/2014, som ændret ved forordning 2021/2117,
skal fortolkes således, at
det forbud mod at tilsætte alkohol til en »aromatiseret cocktail af vinprodukter«, som denne bestemmelse fastsætter, er til hinder for, at en alkoholholdig drikkevare, såsom øl, der ikke er et af de vinavlsprodukter, der er omhandlet i nævnte bestemmelse, kan tilsættes en sådan cocktail som »smagsgivende levnedsmiddel« som omhandlet i punkt 1, litra b), nr. ii), i bilag I til denne forordning.
Underskrifter
(
*1
) – Processprog: tysk.